
A biblioterápia hatása a női elítéltekre különböző krízishelyzetekben

A bűnözés és a büntetés-végrehajtással kapcsolatos kérdések, nehézségek kurrens problémák,
melyekre egyre többen keresik a megoldásokat. Dolgozatomban azt vizsgálom, hogy a könyvtár,
illetve a könyvtárosok segítségével hogyan lehet pozitív befolyást gyakorolni az elítéltekre, azon belül
is a női fogvatartottakra. Sok irodalom foglalkozik a nőiség megélésével, annak problematikájával,
melyet mindig egy-egy speciális élethelyzet generál. A biblioterápia segítségével olyan területeteket
érinthetünk, melyekben a csoport tagjai nagy eséllyel éltek meg valamilyen krízist (anyaság, párkapcsolat,
munkavállalás, szerepváltások). A célom a résztvevők „érzékenyítése”, mint minden szocioterápiás és
művészetterápiás foglalkozás esetében, annak reményében, hogy sikerül javítani azokon a részben vagy
teljesen hiányzó készségeken és képességeken, amelyek az elítélteknek a társadalom számára elfogadható
formában gyakorolt életviteléhez és egy egészséges személyiséghez szükségesek. Ebben a változási
folyamatban segíthetnek a csoportos foglalkozások: miközben tudjuk, hogy csodát nem tehetünk ezekkel
a társadalom peremére került emberekkel, hiszen a kialakult személyiség nem változtatható meg teljesen,
a személyiségstruktúra hangsúlyai átrendezhetőek, ami már elég lehet az illető normális életvitelének és
pozitív célokra és jövőre való irányultságának kialakításához.
Dolgozatom alapját az a gyakorlati biblioterápiás tapasztalat képezi, melyet a Baranya Megyei
Büntetés-végrehajtási Intézet női részlegében tartott foglalkozásokon szereztem. A büntetés-végrehajtás
általános célja ugyanaz, mint az egész büntetőeljárás célja, vagyis hátrány okozása, megtorlás az
elkövetővel szemben és az elkövető visszavezetése a társadalomba, azaz a reszocializáció. Ebben
a biblioterápia sokat tud segíteni, hiszen olyan új viselkedési mintákat és életvezetést mutathat a
résztvevőknek, melyek megkönnyítik a társadalomba való visszahelyezésüket.
Dolgozatomban erre vonatkozó külföldi példákat, valamint a saját programomat mutatom be,
elemzem a terápiás helyzeteket és a tipikus befogadói válaszok hátterét, melyek segítségével szeretnék
egy, a későbbiekben jól hasznosítható börtönprojektet megalapozni.



